Document ID: 31987R0713

*****
ΚΑΝΟΝΙΣΜΟΣ (ΕΟΚ) αριθ. 713/87 ΤΗΣ ΕΠΙΤΡΟΠΗΣ
της 12ης Μαρτίου 1987
που τροποποιεί τον κανονισμό (ΕΟΚ) αριθ. 2448/77 όσον αφορά τους όρους για τη διάθεση στις βιομηχανίες μεταποίησης των πορτοκαλιών που αποσύρονται από την αγορά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1351/86 (2), και ιδίως το άρθρο 21 παράγραφος 4,
Εκτιμώντας:
ότι το άρθρο 21 του κανονισμού (ΕΟΚ) αριθ. 1035/72 προβλέπει τη δυνατότητα να διατεθούν στις βιομηχανίες μεταποιήσεως ορισμένες κατηγορίες αιματοσάρκων ποικιλιών που αποσύρονται από την αγορά·
ότι ο κανονισμός (ΕΟΚ) αριθ. 2448/77 της Επιτροπής (3) καθορίζει τους όρους διαθέσεως στις βιομηχανίες μεταποιήσεως των πορτοκαλιών των ποικιλιών της ομάδας Sanguinello και της ομάδας Sanguigno· ότι πρέπει να επεκταθεί η εφαρμογή του εν λόγω κανονισμού στις ποικιλίες Moro και Tarocco που χρησιμοποιούνται από τη βιομηχανία·
ότι, ωστόσο, λαμβάνοντας υπόψη την κατάσταση της αγοράς των χυμών προ πορτοκαλιών και προκειμένου να αποφευχθούν κίνδυνοι διαταράξεως του κυκλώματος εφοδιασμού της κοινοτικής βιομηχανίας, το μέτρο αυτό πρέπει να εφαρμοστεί μόνο για καθορισμένες ποσότητες πορτοκαλιών και για περιορισμένη χρονική περίοδο·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 2448/77 αντικαθίσταται από το ακόλουθο κείμενο:
«Άρθρο 1
Η διάθεση στις βιομηχανίες μεταποιήσεως των πορτοκαλιών που αποσύρονται από την αγορά:
- των ποικιλιών των ομάδων Sanguinello και Sanguigno,
- των ποικιλιών Moro και Tarocco, για τις περιόδους 1986/87 και 1987/88 και για μέγιστη ποσότητα 30 000 τόνων ανά περίοδο,
πραγματοποιείται από τον οργανισμό που ορίζεται από το ενδιαφερόμενο κράτος μέλος, είτε με διαδικασία μονίμου δημοπρασίας, είτε με διαδικασία δημόσιας δημοπρασίας.»
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαρτίου 1987.

Labels: 3
17